20 Maart is die 79ste dag van die jaar in die Gregoriaanse kalender (80ste in skrikkeljare). Daar volg nog 286 dae tot die einde van die jaar. Gewoonlik val die Maart-ewening op hierdie datum, wat die begin van die lente in die Noordelike Halfrond en die begin van herfs in die Suidelike Halfrond aandui, wanneer beide die dag en nag ewe lank is. 1413 – Hendrik V word koning van Engeland. 1500 – Pous Alexander VI stel nog drie kardinale aan waaronder sy familielid Pedro Luis de Borja Lanzol de Romani. 1602 – Die Verenigde Oos-Indiese Kompanjie word gestig. 1623 – Pous Gregorius XV publiseer sy bul Omnipotentis Dei teen towenaars en hekse. 1933 – Die konstruksie van die eerste Nazi-konsentrasiekamp by Dachau word voltooi. 1956 – Tunisië word van Frankryk onafhanklik. 1987 – Sidovudien (AZT) word die eerste teenretrovirale middel wat goedgekeur is vir gebruik teen MIV en VIGS. 1990 – 'n Tornado tref Welkom en meer as 800 huisgesinne in Flamingopark, Rheederpark en Riebeeckstad word dakloos gelaat, twee mense sterf en 98 beseer. 1995 – Die Aum Shinrikyo sekte voer 'n Sarin-gasaanval op die Tokio ondergrondse treinstelsel uit waarin 12 mense sterf en meer as 6 000 beseer word. 2003 – Die Verenigde State begin met operasie Shock and Awe bomaanvalle op Irak tydens die Irakse Oorlog.